বিজেপি শাসিত রাজ্যে ঘুষ নেওয়ার সময় হাতেনাতে গ্রেফতার বিধায়ক

ওয়েব ডেস্ক: ঘুষ (Bribe) নেওয়ার অভিযোগে গ্রেফতার খোদ বিধায়ক। রাজস্থানের (Rajasthan) ভারত আদিবাসী পার্টি-র বিধায়ক জয়কৃষ্ণ পটেলকে (MLA Jaikrishn Patel) গ্রেফতার করল রাজ্যের দুর্নীতি দমন ব্যুরো (Anti Corruption Bureau)। অভিযোগ, রাজ্য বিধানসভায় খনি সংক্রান্ত তিনটি প্রশ্ন বাদ দেওয়ার বিনিময়ে ২ কোটি ৫০ লক্ষ টাকা ঘুষ নিয়েছিলেন তিনি।

রবিবার জয়পুরে ২০ লক্ষ টাকা ঘুষের কিস্তি নেওয়ার সময় হাতেনাতে ধরা হয় ৩৮ বছর বয়সি এই বিধায়ককে। এসিবি-র ডিরেক্টর জেনারেল রবিপ্রকাশ মেহরদা জানান, ‘‘রাজস্থানের এসিবি-র ইতিহাসে এই প্রথম কোনও বিধায়ক দুর্নীতির অভিযোগে গ্রেফতার হলেন। আমাদের কাছে যথেষ্ট অডিও-ভিডিয়ো প্রমাণ রয়েছে।’’

আরও পড়ুন: মুঘলদের উত্তরসূরি? লালকেল্লার মালিকানার দাবি খারিজ সুপ্রিম কোর্টে

তদন্তকারী সংস্থার দাবি, রাজস্থানের বাগিদোরা বিধানসভা কেন্দ্র থেকে জয়কৃষ্ণ গত বছর বিধায়ক নির্বাচিত হন। অভিযোগ, স্থানীয় খনি ব্যবসায়ী রবিন্দর সিংহের কাছে তিনি ১০ কোটি টাকা ঘুষ দাবি করেন। পরে রফা হয় আড়াই কোটি টাকায়। এরই কিস্তি হিসাবে রবিবার অভিযোগকারী ব্যবসায়ী জয়পুরে বিধায়ককে ২০ লক্ষ টাকা দিতে গেলে, এসিবি-র ফাঁদে ধরা পড়েন জয়কৃষ্ণ। তদন্তকারীদের দাবি, টাকা লেনদেনের সময় ভিডিও রেকর্ডও হয়েছে।

ঘটনার পরে বিএপি-র আহ্বায়ক তথা বাঁশওয়াড়ার সাংসদ রাজকুমার রোয়াত জানান, ‘‘এ বিষয়ে এখনই চূড়ান্ত মন্তব্য করব না। এটা বিজেপি সরকারের ষড়যন্ত্রও হতে পারে। দল নিজস্ব তদন্ত করবে। যদি প্রমাণিত হয়, দোষীর বিরুদ্ধে দল ব্যবস্থা নেবে।’’